钦定古今图书集成/明伦汇编/家范典/第054卷 > 《祭女拏文》唐·韩愈
## 钦定古今图书集成/明伦汇编/家范典/第054卷 > 《祭女拏文》唐·韩愈

“维年月日，阿爹阿八使汝你以清酒时果庶羞之奠，
祭于第四小娘子拏子之灵。”呜呼！昔汝疾极，值我南
逐，苍黄分散，使汝惊忧。我视汝颜，心知死隔。汝视我
面，悲不能啼。我既南行，家亦随谴。扶汝上舆，走朝至
暮。天雪冰寒，伤汝羸肌。撼顿险阻，不得少息。不能食
饮，又使渴饥，死于穷山。实非其命，不免水火父母之
罪，使汝至此。岂不缘我。草葬路隅，棺非其棺。既瘗遂
行，谁守谁瞻。魂单骨寒，无所托依。人谁不死，于汝即
冤。我归自南，乃临哭汝。汝目汝面，在吾眼傍。汝心汝
意，宛宛可忘。逄岁之吉，致汝先墓。无惊无恐，安以即
路。饮食芳甘，棺舆华好。归于其丘，万古是保。尚飨。